b'\n_START_ARTICLE_\n\xc5\xbdogica Nogica\n_START_PARAGRAPH_\n\xc5\xbdogica Nogica je lik v istoimenski lutkovni igri Jo\xc5\xbeeta Pengova po literarni predlogi Jana Mal\xc3\xadka. Zgodba je bila ve\xc4\x8dkrat izdana na kasetah in zgo\xc5\xa1\xc4\x8denkah, avtor pa je napravil tudi slikani\xc5\xa1ko upodobitev igre. Z zgodbo o \xc5\xbeogici Nogici mu je uspelo pri otrocih vzbuditi zanimanje in radovednost, saj se dogajanje vse do konca knjige stopnjuje.\n_START_SECTION_\nVsebina\n_START_PARAGRAPH_\n\xc5\xbdivela sta dedek in babica, ki nista imela otrok. Ker je bilo njuno \xc5\xbeivljenje polno \xc5\xbealosti, sta si kupila boben in lajno. Nekega dne pa sta ugotovila, da jima v \xc5\xbeivljenju manjka \xc5\xa1e nekaj \xe2\x80\x93 otrok. Dedek si je \xc5\xbeelel fantka, babica pa pun\xc4\x8dko in med tem, ko sta drug drugega prepri\xc4\x8devala, je skozi okno posko\xc4\x8dila \xc5\xbeoga. Pravo presene\xc4\x8denje je bilo, ko sta ugotovila, da \xc5\xbeogica govori in ko jima pove, da je la\xc4\x8dna, hitro odhitita k peku in v mlekarno po dobrine zanjo. V tem \xc4\x8dasu pa je zmaju Tolovaju uspelo pregovoriti \xc5\xbdogico Nogico, naj gre z njim. \xc5\xbdal je zmaj ni pripeljal nazaj in to je babico in dedka tako raz\xc5\xbealostilo, da sta se odpravila v svet poiskati svojo \xc5\xbeogico. Za pomo\xc4\x8d pri iskanju sta prosila tako policaja, vojaka, mehanika, stra\xc5\xa1ilo kot tudi ku\xc5\xbeka in pti\xc4\x8dka. Naposled sta prispela do zmajevega doma in ob pomo\xc4\x8di ostale dru\xc5\xbebe dobila \xc5\xbeogico nazaj.\n_START_SECTION_\nPredstavitev literarnega lika\n_START_PARAGRAPH_\n\xc5\xbdogica Nogica je literarni lik, ki predstavlja babi\xc4\x8dinega in dedkovega idealnega otroka. Prav to jima je v \xc5\xbeivljenju manjkalo in le-tega sta si vedno \xc5\xbeelela. V prvem delu spoznamo \xc5\xbeogico kot pogumno, ki se nikogar ne boji. Lepo uboga babi\xc4\x8dina navodila, nikogar ne spusti v hi\xc5\xa1o in je pridna, kot ji babica in dedek naro\xc4\x8dita. Je tudi odlo\xc4\x8dna in ne \xc5\xbeeli kar tako oditi z zmajem, pa \xc4\x8deprav ji le-ta omeni mamljivo igro skrivalnic in raket. A vendar je \xc5\xbeogico Nogico zlomil en sam majhen trenutek. Razbila je vazo, za katero je menila, da babici veliko pomeni in se ustra\xc5\xa1ila negativnih posledic, ki bi temu lahko sledile. Ker na noben na\xc4\x8din ni \xc5\xbeelela razo\xc4\x8darati babice in dedka, se je pustila pregovoriti zmaju Tolovaju in se zapletla z njim v razburljivo pustolov\xc5\xa1\xc4\x8dino, ki je zanjo predstavljala neprijetno izku\xc5\xa1njo. Tu se poka\xc5\xbee nasprotje njenim preteklim pogumnim dejanjem. Veselje in razposajenost se ji vrneta na obraz \xc5\xa1ele, ko jo babica in dedek re\xc5\xa1ita iz zmajevega brloga. Tukaj pa smo pri\xc4\x8da \xc5\xbeogicini neizmerni in na prav poseben na\xc4\x8din pridobljeni navezanosti na \xc2\xbbstar\xc5\xa1a\xc2\xab.\n_START_SECTION_\nPrimerjava lika\n_START_PARAGRAPH_\nLik \xc5\xbeogice Nogice lahko primerjamo z likom \xc5\xbeogice Marogice. Obe lutkovni predstavi sta nastali po predlogi Jana Malika. \xc5\xbdogico Marogico so si lahko nekateri \xc5\xbee leta 1951 ogledali v obliki lutkovne predstave, kjer pa predvsem mlaj\xc5\xa1e gledalce navdu\xc5\xa1uje \xc5\xa1e danes.'